Parokya han San Jose, Syudad Tacloban

An San Jose, ha kabug-usan, kay sugad sugad hin halawig nga baryo nga ginbubug-os hin damulaay nga mga barangay. Bisan pa talagsa-ay kay gintatawag iton kabug-usan han San Jose nga Barangay San Jose, iba-iba la gihapon iton patron nga ginsasalin-urog hit kada barangay. An parokya han San Jose kay namumutang ha Barangay 85 kun diin ha ika-25 hiton bulan hit Mayo ha kada tuig iginsasalin-urog an kapatronan. Hi Senior San Jose nga patron han parokya kay inin amay ha tuna ni Hesu Kristo nga asya an nagpadako ngan nag-ataman han bata nga ha Katoliko nga panuuhan, kay inin anak han Amay nga magtatalwas han ngatanan tikang ha sala. Ha urog nga mga barasahon pahinungod kan San Jose, an iya gud kapatronan kay dida hiton 19 hit Marso ngan ha kinaiha, ginhimo nga Mayo 1 para kan San Jose an trabahador han hadto Santo Papa Pious XII.  Ha kun kay ano it piyesta ha San Jose, Tacloban City iginsasalin-urog ha ika-25 hiton Mayo, waray ha yana mga kasuratan nga makakag-hatag hin suporta.

Ha kasayo han ika-baynte nga siglo tuig 1904, nakatindog na an lagas nga simbahan han parokya han San Jose hirani han ha yana sentro nga aragian han simbahan pinaagi han malibsog ngan nakakahatag hin inspirasyon nga pangunguna ni Padre Jose de la Pena. An parokya kay gin himo nga patron an San Jose nga gin deklara han hadto Santo Papa Pius XII nga patron han simbahan ha kahul-usan, patron han mga amay, pamilya ngan mahimyang nga kamatayon sunod han iya kamatayon ha mga kamot han Birhen Maria ngan Hesu Kristo. An simbahan han San Jose kay hadto simple nga imprastaktura hin lidong nga magdig-on ngan gikakahuyi nga mga poste, GI nga atop ngan bungbong. An bungad han simbahan kay nakaatubang ha mahimyang nga katubigan han Cancabato hirani han dalan kun diin naagi an Letranco, an hadto dyip nga masasakyan tikadto ha bungto han siyudad han Tacloban. Ha butnga ha may to-o nga dapit han simbahan, aadto an lugar nga sinasak-an pa hit padi kun diin hiya naghahatag hiton iya sermon. Ha may to-o pa kay an kampanaryo nga ginbabagting ha kada adlaw para ha duru-dilain nga mga selebrasyon o kun may-ada taga didto nga minatay.
Ha panahon liwat hiton kapiyestahan, iton mga kabata-an kay magsusuralimpaparay ha gawasan hiton simbahan mintras nakaon hiton roscas ha magana nga pagsamsam. It mga kababayihan liwat kay aadto ha sakob hiton simbahan, nagpapaypay gamit it ira mga abaniko ngan namamati ha prinaktisan nga kanta han grupo hin kwayr hiton simbahan. Matitima iton misa ha pagkanta han pan-nasod nga himno hiton Pilipinas nga ginpapangunahan han banda kadungan han pagpabuto han kwitis ngan ini magse-senyas ha mga tag-balay nga tima na an misa ngan angay na mag-andam hin pagkaon ha lamesa.
Ha iba nga dapit, an mga relihiyoso nga mga kalalakihan nga nagpipintakasi kay nag-a-arte ha prente han simbahan han hadto away o samok ha butnga hiton mga Kristiyano ngan Moro nga gin-ngaranan nira nga Hadi-Hadi. Ini nga mga pag-arte kay naabot halos hiton kaumagahon. 

Tacloban